494/2014

AÍ var sakfelldur fyrir brot gegn 2. mgr. 218. gr. almennra hegningarlaga nr. 19/1940 með því að hafa skellt höfði A, þáverandi unnustu sinnar, í gólfið, haldið henni niðri, sparkað í vinstra auga hennar íklæddur skóm og tekið síðan í hár hennar og ýtt henni upp í rúm. Ekki var fallist á með AÍ um að ómerkja bæri héraðsdóminn þar sem að hann hefði átt að vera fjölskipaður, sbr. 4. mgr. 3. gr. laga nr. 88/2008 um meðferð sakamála. Þá var hafnað hluta af bótakröfu A þar sem að tölva sem AÍ hafði eyðilagt hefði verið í eigu annars aðila. Við ákvörðun refsingar var litið til þess að brot A hefði verið sérstaklega hættulegt með tilliti til þeirrar aðferðar sem var beitt og var að auki höfð hliðsjón af 3. mgr. 77. gr. laga nr. 19/1940. Var refsing A ákveðin fangelsi í tólf mánuði en fullnustu níu mánaða hennar var frestað skilorðsbundið í þrjú ár.

Dómur Hæstaréttar.

Mál þetta dæma hæstaréttardómararnir E-kk-nf T-kk-nf, B-kk-nf B-kk-nf og Þ-kk-nf Ö-kk-nf.

Ríkissaksóknari skaut málinu til Hæstaréttar 27. júní 2014 í samræmi við yfirlýsingu ákærða um áfrýjun. Af hálfu ákæruvaldsins er þess krafist að refsing ákærða verði þyngd.

Ákærði krefst þess aðallega að hann verði sýknaður, til vara að dómur héraðsdóms verði ómerktur og málinu vísað heim í hérað til nýrrar málsmeðferðar, en að því frágengnu að refsing hans verði milduð. Þá krefst ákærði þess aðallega að einkaréttarkröfu verði vísað frá dómi, til vara að hann verði sýknaður af henni en að því frágengnu að krafan verði lækkuð.

A krefst þess að ákærða verði gert að greiða sér 2.010.704 krónur með vöxtum eins og dæmdir voru í héraði.

Ákærði hefur fært þau rök fyrir ómerkingarkröfu sinni að héraðsdómur hefði átt að vera fjölskipaður, sbr. 4. mgr. 3. gr. laga nr. 88/2008 um meðferð sakamála. Eins og málið var vaxið var ekki við úrlausn þess ástæða til að víkja frá þeirri meginreglu 2. mgr. sömu lagagreinar að einn héraðsdómari skuli skipa dóm í hverju máli.

Með vísan til forsendna hin áfrýjaða dóms verður hann staðfestur um sakfellingu ákærða og heimfærslu til refsiákvæðis en brot ákærða var sérstaklega hættulegt með tilliti til þeirrar aðferðar sem beitt var.

Ákærði hefur ekki áður gerst sekur um ofbeldisbrot. Það horfir hins vegar refsingu hans til þyngingar, sbr. 3. mgr. 70. gr. almennra hegningarlaga nr. 19/1940, að brotið beindist að unnustu hans á heimili hennar og var hrottafengið. Þykir refsing ákærða hæfilega ákveðin fangelsi í tólf mánuði, en fresta skal fullnustu níu mánaða af refsingunni enda haldi hann almennt skilorð á þann hátt sem í dómsorði greinir.

Ákvæði hins áfrýjaða dóms um sakarkostnað skal vera óraskað.

Samkvæmt gögnum málsins mun tölva sú er ákærði eyðilagði í framhaldi af líkamsárásinni hafa verið í eigu bróður brotaþola. Verður ákærða því ekki gert að greiða brotaþola tjón á tölvunni og hugbúnaði hennar samtals að fjárhæð 198.900 krónur, en að öðru leyti er staðfest niðurstaða hins áfrýjaða dóms um skaðabætur til brotaþola vegna fjártjóns hennar. Samkvæmt því verður ákærða gert að greiða brotaþola 111.804 krónur í skaðabætur. Með hliðsjón af háttsemi ákærða og þeim afleiðingum sem hún hefur haft fyrir brotaþola eru miskabætur til hennar hæfilega ákveðnar 800.000 krónur.

Ákærða verður gert að greiða allan áfrýjunarkostnað málsins, þar með talin málsvarnarlaun verjanda síns og þóknun réttargæslumanns brotaþola sem ákveðin eru að meðtöldum virðisaukaskatti eins og í dómsorði greinir.

Dómsorð:

Ákærði, A-kk-nf Í-kk-nf, sæti fangelsi í tólf mánuði en fresta skal fullnustu níu mánaða af refsingunni og sá hluti hennar falla niður að liðnum þremur árum frá uppsögu dóms þessa að telja haldi ákærði almennt skilorð 57. gr. almennra hegningarlaga nr. 19/1940.

Ákvæði héraðsdóms um sakarkostnað er staðfest.

Ákærði greiði brotaþola, A, 911.804 krónur með vöxtum eins og greinir í hinum áfrýjaða dómi.

Ákærði greiði allan áfrýjunarkostnað málsins, 830.366 krónur, þar með talin málsvarnarlaun verjanda síns, A-kk-ef Þ-kk-ef S-kk-ef hæstaréttarlögmanns, 620.000 krónur og þóknun réttargæslumanns brotaþola, O-kk-ef E-kk-ef hæstaréttarlögmanns, 186.000 krónur.